Diari Oficial de la Generalitat Valenciana


Sumari del DOGV 6099, del 10-09-2009 (2009/9993)

ORDE de 2 de setembre de 2009, de la Conselleria d'Immigració i Ciutadania, per la qual es convoca el Premi Valencià a la Solidaritat i el Voluntariat corresponent a l'edició de l'any 2009.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6099

Data del DOGV
:   10-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/9993


Data del document
:   02-09-2009

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * distinció honorífica

ORDE de 2 de setembre de 2009, de la Conselleria d'Immigració i Ciutadania, per la qual es convoca el Premi Valencià a la Solidaritat i el Voluntariat corresponent a l'edició de l'any 2009. [2009/9993]  
L'Assemblea General de l'Organització de les Nacions Unides, a través de diverses resolucions, ha instat els Governs a adoptar mesures perquè, mitjançant la conscienciació, es pose en relleu la important contribució del servici voluntari per tal d'estimular la població a participar en accions de voluntariat, i també que, pels poders públics, es reconega encara més l'acció voluntària.  
Amb l'objectiu explícit de subratllar la important contribució social del servici voluntari, el Consell va promulgar el Decret 159/2001, de 15 d'octubre, pel qual es va crear el Premi Valencià a la Solidaritat i el Voluntariat, com a reconeixement manifest de l'aportació de les organitzacions de voluntariat a la construcció d'una societat més justa i solidària.  
Mitjançant el Decret 107/2008, de 18 de juliol, del Consell, es va redactar novament l'esmentada norma i es va estendre la concessió del Premi a les persones voluntàries que, a través de les diverses entitats, porten a terme les accions d'este tipus i es va atribuir la competència per a convocar-la a la Conselleria competent en matèria de participació ciutadana, estant actualment assignada la mateixa a la Conselleria d'Immigració i Ciutadania per raó del Decret 12/2009, de 27 d'agost, del president de la Generalitat, pel qual es determinen les conselleries en què s'organitza l'administració de la Generalitat i del Decret 101/2007, de 13 de juliol, del Consell, que aprova el Reglament Orgànic i Funcional de la Conselleria d'Immigració i Ciutadania.  
A través del Decret 40/2009, de 13 de març, del Consell s'ha aprovat el Reglament que desenrotlla la Llei 4/2001, de 19 de juny, de la Generalitat, del Voluntariat, en el qual s'ha inclòs, a fi de pal·liar la dispersió normativa en matèria de voluntariat, la regulació del Premi Valencià a la Solidaritat i el Voluntariat, i s'han introduït diverses modificacions sobre els àmbits del voluntariat en els quals s'atorga el premi.   
En virtut d'allò exposat  
ORDENE  
Article 1. Convocatòria  
Es convoca l'edició del Premi Valencià a la Solidaritat i el Voluntariat corresponent a l'any 2009, d'acord amb allò disposat en l'article 36 del Decret 40/2009, de 13 de març, del Consell pel qual s'aprova el reglament que desenrotlla la Llei 4/2001, de 19 de juny, de la Generalitat, del Voluntariat.  
Article 2. Requisits   
Segons l'article 38 del Decret 40/2009, de 13 de març, del Consell, podran concórrer al premi totes aquelles organitzacions sense ànim de lucre que, estant legalment constituïdes, tinguen personalitat jurídica pròpia i els membres de la qual participen voluntàriament en l'acció social i les persones físiques que realitzen tasques de voluntariat i que, en els dos casos, desenrotllen activitats i programes d'interés general que comporten un compromís a favor de la societat o de la persona, de caràcter cívic, social, cultural, educatiu, integrador, de cooperació al desenrotllament, científic, esportiu, de defensa i protecció del medi ambient, de protecció civil o qualsevol altre de naturalesa anàloga.  
Les entitats de voluntariat que adopten la forma jurídica d'associació o fundació hauran d'estar inscrites en els corresponents registres d'associacions o fundacions, i també en el d'Entitats de Voluntariat.  
Per a presentar-se al Premi caldrà haver-se distingit al llarg de l'any per les seues activitats en algun dels àmbits següents:  
a) Voluntariat social  
b) Voluntariat d'integració  
c) Voluntariat cultural i educatiu  
d) Voluntariat mediambiental  
e) Voluntariat d'emergències  
f) Voluntariat de cooperació internacional  
Article 3 . Modalitats i contingut dels premis   
Es concediran sis premis, que consistiran en una placa commemorativa i un diploma acreditatiu de la Generalitat, per a cada un d'estos àmbits del voluntariat: social, d'integració, cultural i educatiu, mediambiental, d'emergències i de cooperació internacional, d'acord amb allò previst en l'article 37 del Decret 40/2009, de 13 de març, del Consell.   
Estos premis es concediran a persones o entitats de trajectòria solidària acreditada, el treball de les quals haja destacat al llarg de l'any actual en la seua corresponent àrea d'activitat.  
Article 4. Presentació de candidatures  
De conformitat amb el que disposa l'article 39 del Decret 40/2009, de 13 de març, en tots els casos, la candidatura haurà d'estar avalada per una tercera institució o entitat, que haurà de ser la que sol·licite el Premi per a la seua entitat o persona candidata, i no podrà presentar candidatures en nom propi.  
La sol·licitud ha de constar d'una exposició raonada dels motius pels quals la institució o entitat mentora considera la seua organització o persona candidata com mereixedora del Premi per raó del treball global realitzat en el seu àmbit concret d'actuació, i també d'una memòria, l'extensió de la qual no ha de superar els cinc folis, presentada també en format CD o disquet, en la qual s'arreplegue l'acció concreta de les que s'han realitzat al llarg de l'any 2009 que es considera mereixedora del Premi. En cas que es tracte d'actuacions de caràcter plurianual, cal insistir en aquells aspectes destacables d'este any que possibiliten una garantia en la continuïtat de l'acció.  
Haurà de constar expressament l'àmbit concret a què presenten la candidatura.   
Les candidatures s'han de presentar en el termini de 15 dies naturals, comptadors des de l'endemà de la publicació en el Diari Oficial de la Comunitat Valenciana i s'han de dirigir a la Direcció general de Ciutadania i Integració de la Conselleria d'Immigració i Ciutadania (Pl. Sant Nicolau, 2, 46320-València). També es podran presentar en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
Article 5 . Esmena  
Si la sol·licitud no reunix els requisits i documents que s'assenyalen en estes bases es requerirà l'interessat perquè, en un termini de deu dies, resolga la falta o acompanye els documents preceptius, amb indicació que, si no ho fera, es considerarà desistida la seua petició, d'acord amb l'article 71, apartat 1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.   
Article 6. Jurat  
Per a esta edició del Premi, de conformitat amb el que disposa l'article 40 del Decret 40/2009, de 13 de març, del Consell, el Jurat estarà compost per:  
President: Rafael Blasco Castany, conseller d'Immigració i Ciutadania.  
Vicepresidenta: Mabel Manglano de Mas-Latrie, directora general de Ciutadania i Integració.  
Vocals:   
En representació de la Plataforma Valenciana d'Entitats de Voluntariat Social:  
Vicente Arenas Ferrer  
En representació de les entitats no governamentals que fan activitats de voluntariat a la Comunitat Valenciana:  
Fernando del Rosario Romero  
Concha Guillen Paredes i  
Vicente Montesinos Vernetta  
En representació, respectivament, de l'àmbit universitari, empresarial i del voluntariat, pels seus coneixements, activitats i altres mèrits en el camp de la solidaritat i del voluntariat:  
Rosa Moliner Navarro  
José Pérez Gómez i  
Esther Fonfría Novella.  
En representació de cada una de les conselleries competents en les matèries pròpies de les categories del premi relacionades en l'article 37 de l'esmentat Decret, els quals participaran, exclusivament, en les votacions del premi l'àmbit del qual els competisca:  
Pilar Albert Guerola, directora general d'Acció Social i Majors de la Conselleria de Benestar Social.  
Josep Maria Felip i Sardà, director general d'Immigració de la Conselleria d'Immigració i Ciutadania.  
Mª Ángeles Centeno Centeno, directora general de Gestió del Medi Natural de la Conselleria de Medi Ambient, Aigua, Urbanisme i Habitatge.  
Paz Olmos Peris, directora general de Patrimoni Cultural Valencià de la Conselleria de Cultura i Esport.  
Sofia Bellés Ramos, directora general d'Innovació Tecnològica Educativa de la Conselleria d'Educació.   
Irene Rodríguez Rodrigo, directora general de Prevenció, Extinció d'Incendis i Emergències de la Conselleria de Governació.  
Pilar Collado Capilla, directora general de Cooperació al Desenrotllament de la Conselleria d'Immigració i Ciutadania.  
Secretària: Isabel Zafrilla López, Cap d'Àrea de la Direcció General de Ciutadania i Integració, amb veu però sense vot.   
Article 7. Atribucions del jurat  
1. El jurat, després de la valoració i anàlisi de les candidatures, emetrà un veredicte vinculant, que elevarà al conseller d'Immigració i Ciutadania.  
2. El jurat podrà declarar desert el Premi en qualsevol de les seues categories i atorgar-lo a qualsevol candidatura d'un altre àmbit que al seu parer meresca el Premi.  
3. Així mateix, el jurat tindrà la facultat de resoldre els dubtes pel que fa a la interpretació d'estes bases i les seues decisions seran inapel·lables.   
Article 8. Adjudicació   
1. El conseller d'Immigració i Ciutadania resoldrà esta convocatòria d'acord amb el veredicte vinculant del jurat. El termini màxim per a dictar resolució finalitzarà el dia anterior a l'entrega del Premi.  
La resolució de la convocatòria es publicarà en el Diari Oficial de la Comunitat Valenciana.   
2. Es realitzarà un acte públic per a la concessió del Premi Valencià a la Solidaritat i el Voluntariat, amb motiu de la celebració del Dia Internacional del Voluntariat, que es commemora cada 5 de desembre, com a mitjà de difusió i reconeixement social de la labor realitzada per les persones físiques i entitats premiades.   
Article 9 . Acceptació de les bases   
La participació en esta convocatòria implica l'acceptació de totes les bases i d'allò que en determine el jurat.   
DISPOSICIONS FINALS  
Primera  
S'autoritza la directora general de Ciutadania i Integració a dictar totes les instruccions que siguen necessàries en desplegament de la present orde.  
Segona  
Contra esta orde que posa fi a la via administrativa es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptador des de l'endemà de la publicació, o bé, un recurs contenciós administratiu davant de la Sala del Contenciós Administratiu del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació. Tot això de conformitat amb allò establit en els articles 116 i 117 de la Llei 4/1999, de 13 de gener i en els articles 10 i 46 de la Llei 29/1198, de 13 de juliol, Reguladora de la Jurisdicció Contenciosa Administrativa, sense prejuí que s'utilitze qualsevol altra via que es considere oportuna.  
València, 2 de setembre de 2009  
El conseller d'Immigració i Ciutadania,  
RAFAEL BLASCO CASTANY